Bloed in vermiste Pta-man se bakkie gevindLouis de Villiers word sedert Woensdag vermis. (Foto: Verskaf) Die polisie in Noordwes krap kop oor die bloed wat in Louis de Villiers (35) se bakkie gevind is. De Villiers is Woensdag die laaste keer by sy huis in Monumentpark gesien en sy bakkie is etlike ure later by die Letlabeli-winkelsentrum in Brits gevind. Kol. Adele Myburgh, woordvoerder van die polisie, het aan Maroela Media bevestig die polisie het De Villiers se blou enkelkajuit-Isuzu verlate in die winkelsentrum se parkeerterrein aangetref. Daar is bloed in die bakkie gevind. Sy beursie en selfoon is ook in die bakkie aangetref. “Op die oog af kan ’n mens duidelik sien dit is bloed. DNS-toetse sal bevestig of die bloed wel dié van De Villiers of dalk ’n dier s’n is,” het Myburgh gesê. “Intussen word De Villiers steeds gesoek.” Maroela Media het vroeër berig De Villiers het Woensdag omstreeks 11:00 by sy huis in Monumentpark in Pretoria vertrek. Dit was die laaste keer dat sy familie hom gesien het. Louis bedryf sy eie instandhoudingsonderneming en was op pad na die Johannesburg-omgewing toe hy by die huis weg is. Hy het ’n wit T-hemp en ’n denimbroek aangehad. De Villiers se familielede het aan Maroela Media gesê hulle wag nou in spanning vir meer inligting. “Ek het niks geslaap nie. My kind kan dalk iewers in ’n gat lê. Hulle moet hom net vir my terugbring. Ek wil net my kind terughê,” het sy ma, Nicolene de Villiers, Donderdag gepleit.